KIRJALLINEN KYSYMYS E-2285/02 esittäjä(t): Antonios Trakatellis (PPE-DE) komissiolle. Ylityökorvausten maksukielto ja päivystävien lääkärien vähentämisestä kansalaisten terveydenhuollolle ja lääkärien terveydelle aiheutuvat vaikutukset.



Virallinen lehti nro 309 E , 12/12/2002 s. 0219 - 0221



KIRJALLINEN KYSYMYS E-2285/02 esittäjä(t): Antonios Trakatellis (PPE-DE) komissiolle (25. heinäkuuta 2002) Aihe: Ylityökorvausten maksukielto ja päivystävien lääkärien vähentämisestä kansalaisten terveydenhuollolle ja lääkärien terveydelle aiheutuvat vaikutukset Euroopan parlamentille toimitetun vetoomuksen mukaan ja Kreikassa havaituissa monissa muissa vastaavissa tapauksissa, esimerkiksi Halkidikin alueella, päivystäviä lääkäreitä on odottamattomasti vähennetty tai päivystysvuoroista ei ole maksettu korvauksia. Kun otetaan huomioon, että Halkidikilla liikkuu erityisesti kesäaikaan runsaasti turisteja ja että lähin sairaala sijaitsee Thessalonikissa 60 kilometrin etäisyydellä, on selvää, että potilaiden hoito-olosuhteet ovat erityisen huonot. Tämä tilanne on täysin vastoin EY:n perustamissopimuksen 141 artiklan 2 kohdan b alakohtaa, jonka mukaan palkka, joka maksetaan työhön käytetyn ajan perusteella, on sama samasta tehtävästä. Tämä ei luonnollisestikaan toteudu edellä mainituissa tapauksissa, joissa lääkärit tekevät ylitöitä ilman korvausta. Vastaavasti loukataan työntekijöiden sosiaalisia perusoikeuksia, jotka on suojeltu yhteisön sosiaalisella peruskirjalla ja neuvoston päätöslauselmalla terveydenhuoltoalan perusvalinnoista, koska lääkärit joutuvat tekemään työtä ilman korvausta. Kun otetaan huomioon edellä esitetyt seikat sekä Kreikan hallituksen välinpitämätön suhtautuminen ongelman ratkaisemiseen, kysyn komissiolta seuraavaa: 1. Aikooko komissio ryhtyä toimiin, jotta työntekijöiden sosiaalista perusoikeutta saada samasta työstä sama korvaus ei enää rikottaisi ja lääkärit saisivat tekemästään ylityöstä korvauksen? 2. Mitä komissio voi tehdä varmistaakseen eurooppalaisten kansalaisten asianmukaisen terveydenhuollon ja kansallisen terveydenhuoltojärjestelmän lääkärien tekemän työn arvokkuuden? 3. Mihin toimiin komissio aikoo ryhtyä, jotta päivystäviä lääkäreitä ei enää vähennettäisi, mikä vaarantaa vakavasti kansalaisten terveyden ja terveydenhuollon? 4. Miten komissio suhtautuu siihen, että myös lääkärien terveys on vaarassa ja hoitovirheet ovat mahdollisia, koska lääkärit ovat uuvuksissa joutuessaan tutkimaan potilaita lakkaamatta ja jopa ilman hoitohenkilökunnan apua? Anna Diamantopouloun komission puolesta antama vastaus (20. syyskuuta 2002) Arvoisan parlamentin jäsenen esittämä kysymys on kaksiosainen. Ensimmäinen osa koskee päivystävien lääkärien ylituntien korvaamista; toinen osa koskee näiden lääkäreiden terveyden ja turvallisuuden suojelua. Kysymyksen ensimmäinen osa ei liity yhteisön lainsäädännön soveltamisalaan, koska se kuuluu jäsenvaltioiden toimivaltaan. Komissio muistuttaa, että Euroopan yhteisön perustamissopimuksen 137 artiklan 6 kohdassa palkat rajataan niiden alojen ulkopuolelle, joilla yhteisö tukee ja täydentää jäsenvaltioiden toimintaa. EY:n perustamissopimuksen 141 artiklan 2 kohdan b alakohta puolestaan liittyy mies- ja naistyöntekijöiden samapalkkaisuuteen, eikä sitä näin ollen sovelleta kyseisessä tapauksessa. Terveyden ja turvallisuuden suojelun osalta noudatetaan periaatteessa työaikadirektiivin säännöksiä (tietyistä työajan järjestämistä koskevista seikoista 23. marraskuuta 1993 annettu neuvoston direktiivi 93/104/EY(1)). Sen 1 artiklan 3 kohdan mukaan vain lääkärien harjoittelu kuuluu direktiivin soveltamisalaan tehtäviin poikkeuksiin(2). Direktiivin soveltamisalaan kuuluvilla työntekijöillä on oikeus - vähintään 11 tunnin yhtäjaksoiseen lepoaikaan jokaista 24 tunnin jaksoa kohden (3 artikla) - taukoon, jos työpäivä on pidempi kuin kuusi tuntia (4 artikla) - vähintään 24 tunnin keskeytymättömään lepoaikaan jokaista seitsemän päivän jaksoa kohden (5 artikla) - enintään 48 tunnin keskimääräiseen työaikaan, ylityö mukaan lukien, jokaisena seitsemän päivän jaksona (6 artikla); - vähintään neljän viikon palkalliseen vuosilomaan (7 artikla) - enintään keskimäärin kahdeksan tunnin yötyöhön 24 tunnin jakson aikana (8 artikla). Direktiivissä 93/104/EY säädetään erinäisistä poikkeuksista perussääntöihin tiettyjen toimien erityispiirteiden huomioon ottamiseksi. Direktiivin 17 artiklan 2 kohdan 2.1 alakohdan c alakohdan i alakohdassa säädetään, että jäsenvaltiot voivat poiketa 3, 4, 5, 8 ja 16 artiklan säännöksistä, kun on kyse toiminnasta, jossa tarvitaan jatkuvaa palvelua tai tuotantoa, erityisesti palveluista, jotka liittyvät sairaaloiden tai vastaavien laitosten, asuntoloiden ja vankiloiden järjestämään vastaanottoon, hoitoon ja/tai huolenpitoon. Lääkärien ylityöstä Euroopan yhteisöjen tuomioistuin totesi (asia C-303/98,(3) SIMAP), että päivystysaikaa, joka edellyttää ensiapuyksiköissä työskentelevien lääkärien fyysistä paikallaoloa terveydenhoitolaitoksessa, on kokonaisuudessaan pidettävä työaikana ja tarvittaessa direktiivissä 93/104/EY tarkoitettuna ylityönä. Päivystysjärjestelmässä, jossa kyseisten lääkärien on oltava jatkuvasti tavoitettavissa, ainoastaan todelliseen ensiaputoimintaan liittyvää aikaa on pidettävä työaikana. Jäsenvaltioiden viranomaisten on huolehdittava siitä, että näitä säännöksiä noudatetaan ja että mahdollisista rikkomuksista määrätään seuraamukset. (1) EYVL L 307, 13.12.1993. (2) Lääkärien harjoittelu sisältyy 22. kesäkuuta 2000 annettuun Euroopan parlamentin ja neuvoston direktiiviin 2000/34/EY, jolla muutetaan neuvoston direktiiviä 93/104/EY (EYVL L 195, 1.8.2000) ja joka on saatettava osaksi jäsenvaltioiden kansallista lainsäädäntöä viimeistään 1. elokuuta 2004. (3) Tuomio asiassa C-303/98 (Kok. 2000, s. I-07963).